Keywords

Summary



Keywords

1. Starptautiskie nolīgumi – EEK un Turcijas Asociācijas līgums – Personu brīva pārvietošanās – Brīvība veikt uzņēmējdarbību – Papildu protokola 41. panta 1. punkta “atturēšanās no jebkādas darbības” noteikums

(EEK un Turcijas Asociācijas līguma Papildu protokola 41. panta 1. punkts)

2. Starptautiskie nolīgumi – EEK un Turcijas Asociācijas līgums – Personu brīva pārvietošanās – Brīvība veikt uzņēmējdarbību – Papildu protokola 41. panta 1. punkta “atturēšanās no jebkādas darbības” noteikums

(EEK un Turcijas Asociācijas līguma Papildu protokola 41. panta 1. punkts)

Summary

1. EEK un Turcijas Asociācijas līguma Papildu protokola 41. panta 1. punktam, kas līgumslēdzējām pusēm aizliedz ieviest savā starpā jaunus ierobežojumus brīvībai veikt uzņēmējdarbību kopš šī protokola stāšanās spēkā, dalībvalstīs ir tieša iedarbība tādējādi, ka uz tiesībām, kuras tiek piešķirtas tiem Turcijas pilsoņiem, kuriem šo normu piemēro, viņi var atsaukties valsts tiesās, lai novērstu tai pretēju valsts tiesību normu piemērošanu. Faktiski šī norma skaidri, precīzi un bez nosacījumiem paredz nepārprotamu “atturēšanās no jebkādas darbības” klauzulu, kas ietver katras līgumslēdzējas puses pienākumu, kurš tiek juridiski izpildīts tikai ar atturēšanos no darbības.

Šī klauzula darbojas nevis kā materiāla norma, padarot par nepiemērojamām tās aizvietotās materiālo tiesību normas par ieceļošanu dalībvalstī, bet kā quasi procesuāla norma, kas ratione temporis nosaka tos dalībvalsts tiesiskā regulējuma noteikumus imigrācijas jautājumos, kurus ievērojot, ir jāizvērtē tāda Turcijas pilsoņa situācija, kas dalībvalstī paredz izmantot brīvību veikt uzņēmējdarbību.

Tādējādi minētā klauzula neietekmē dalībvalstu principiālo kompetenci veidot savu valsts imigrācijas politiku. Tikai tas, ka šāda klauzula no tās stāšanās spēkā uzliek dalībvalstīm pienākumu atturēties no darbības, zināmā mērā ierobežojot to rīcības brīvību šajā jomā, neļauj uzskatīt, ka šī iemesla dēļ būtu ierobežota pati dalībvalstu suverēnās kompetences ārvalstnieku politikas jomā būtība.

(sal. ar 46., 55. un 58. punktu)

2. EEK un Turcijas Asociācijas līguma Papildu protokola 41. panta 1. punkta mērķis ir radīt labvēlīgus apstākļus pakāpeniskai brīvības veikt uzņēmējdarbību ieviešanai, pilnībā aizliedzot valsts iestādēm radīt jebkādu jaunu šķērsli šīs brīvības izmantošanai, pastiprinot attiecīgajā datumā pastāvošos nosacījumus, lai nesarežģītu apstākļus šīs brīvības pakāpeniskai īstenošanai dalībvalstīs un Turcijā. Šis Papildu protokola noteikums ir neizbēgamas Asociācijas līguma 13. panta sekas, kaut arī tam nav tiešas iedarbības un līdz šim brīdim asociācijas padome nav veikusi nevienu pasākumu, pamatojoties uz Papildu protokola 41. panta 2. punktu – noteikumu, kuram arī nav tiešas iedarbības, lai līgumslēdzējas puses faktiski atceltu pastāvošos ierobežojumus brīvībai veikt uzņēmējdarbību. Turklāt tas vispārīgi attiecas uz jauniem ierobežojumiem brīvībai veikt uzņēmējdarbību un atšķirībā no Turcijas darba ņēmējiem piemērojamās “atturēšanās no jebkādas darbības” klauzulas tas nesašaurina savu piemērošanas jomu, lai atsevišķiem īpašiem aspektiem nepiemērotu noteikto aizsardzību.

Tādēļ Papildu protokola 41. panta 1. punkts ir interpretējams tādējādi, ka tas kopš Papildu protokola stāšanās spēkā attiecīgajā dalībvalstī aizliedz ieviest jaunus ierobežojumus brīvības veikt uzņēmējdarbību izmantošanai, ieskaitot tādus, kas attiecas uz materiālajiem un/vai procesuālajiem nosacījumiem tādu Turcijas pilsoņu pirmreizējai uzņemšanai šīs valsts teritorijā, kas paredz tajā veikt profesionālo darbību kā pašnodarbinātas personas.

(sal. ar 60.–62. un 69. punktu un rezolutīvo daļu)